ვანო ჩხიკვაძე

ბ ლ ე ფ ი

(კლოდ მანიეს „ბლეზის“ მიხედვით)

(ორ მოქმედებად)

მოქმედნი პირნი

ზეზვა - ახალგაზრდა მხატვარი

თიკა - მოდელი, მისი საყვარელი

მზია - მოახლე, ახალგაზრდა გოგონა

ანზორი - ბიზნესმენი

ტატიანა - ანზორის დედა

ლაურა - ანზორის ქალიშვილი

უცხოელი - მეძავი

არიანდრა - ბინის მესაკუთრე

პირველი მოქმედება

სასტუმრო ოთახი, დევს ორი ჩემოდანი, ერთი გახსნილი, დივანზე ტანსაცმელია ამოყრილი, იატაკზე თხილამურები, მხატვრის ნივთები - მოლბერტი, სოლიერი, ცარიელი ჩარჩოები, ნახატები უწესრიგოსდ დაყრილი.

არიანდრა. მოკლედ, ძვრფასო ზეზვა, თითქმის ყველაფერი დაგათვალიერებინეთ, ჰო მართლა, აქეთ საძინებელია, მყუდრო, მოხერხებული, ხმაური არ შეგაწუხებთ, ჭურჭელი, დანა-ჩანგალი, სუფრები, ხელსაწმედები კუხნაშია, ძვირფასი სტუმრებისთვის ბროლის ჭიქები, სასადილო ოთახის კარადაში... თუმცა რას გიხსნით, ყველაფერს მიაგნებთ, არ გავხართ ჩემს ცხონებულ ქმარს, თვალიდან ბეწვს რომ ვერ გამოიღებდა.

ზეზვა. მაპატიეთ და, როდის გარდაგეცვალათ?

არაიანდრა. (გადაიკისკისა)

ტი ჩტო, ვინ გარდამეცვალა? იმას რა მოკლავს, თუ ძალით არ დაუდო მატარებელს თავი...

(მკერდში ჩაიმჯიდა)

ჩემთვის არის მკვდარი, ჩემთვის, თორემ იმას რა უჭირს... გამომაჭამა მამაჩემის ქონება და გაეკიდა რუსეთში ვიღაც გამვლელ კახპას... მოკლედ, ამაზე სხვა დროს...

(ტანსაცმელს ალაგებს ჩემოდანში)

ჰოდა, ერთი დელიკატური საკითხიც და... რა ვქნა აღარ ვიცი, რომ იცოდეთ როგორ მიჭირს ასეთ რამეებზე ლაპარაკი..

(დივანზე გადაგდებულ შარფს იხვევს)

ზეზვა. ბოდიში ქალბატონო და ეგ შარფი ჩემია...

არიანდრა. ოი, ბოდიში იქით უნდა მოგიხადოთ, ხედავთ როგორ მიძნელდება ქირის თაობაზე საუბარი...

ზეზვა. ეგ ხომ უკვე გარკვეულია, როგორც შუამავლმა მითხრა, მგონი, თუ არ ვცდები ორ კვირაში ორასი დოლარი უნდა მოგართვათ...

არიანდრა. არა, არ ცდებით, მაგრამ ეგ ციფრი, ასე ვთქვათ, ორასი, მაინც დაზუსტებას მოითხოვს... მანდ გათვალისწინებული არ არის სხვა წვრილმანი ხარჯები - დენი, წყალი, გაზი, ნაგავი, ტელეფონი...

(ახლა ქურთუკს დებს ჩემოდანში)

ზეზვა. მაპატიეთ, მაგრამ ჩემი ქურთუკია!

არიანდრა. ოჰ, ეს უფულობა, თვალებს გიბნელებს და გონებას გიბინდავს... მოკლედ, ასი ლარიც უნდა დამიმატოთ.

ზეზვა. წვრილმანი ხარჯებისთვის?

არიანდრა. დიახ, წვრილმანი... თანაც პირიც უნდა მომცეთ, რომ აქაურობას თვალისჩინივით მოუფრთხილდებით...

ზეზვა. პირობას გაძლევთ!

(ხელი პიონერულად შუბლთან უნდა მიიტანოს, მაგრამ მაგიდაზე დადგმულ ლარნაკს გადმოაგდებს და ლარნაკი იატაკზე დაიმსხვრევა).

არიანდრა. ღმერთო ჩემო, ეს რა მოხდა, თქვენ ჩემი -------------- ტკბილი მოგონებები დაამსხვრიეთ.

ზეზვა. მაპატიეთ, უნებურად....

არიანდრა. მარშრუტკა „თბილისი-გუდაური“ ისე მალე გადის, რომ დროც არა მაქვს ეს ყველაფერი სათანადოთ შევიცხადო.

(დაიჩოქებს ნამსხვრევებთან)

ზეზვა. იქნებ ხელოსანს დავაწებინო.

არიანდრა. დაწებებული გული აღარ ვარგა და ეს ვიღას ჭირდება... რა ვქნა ძალიან მიმძიმს ამის თქმა, მაგრამ თქვენი საფულე კიდევ ერთხელ უნდა შეაწუხო და ასი ლარი კიდევ დამიმატოთ, თუმცა უფრო მეტი ღირს...

(კარადის უჯრაში იქექება და რაღაც ფურცელს მოძებნის).

აი, ამის ქვითარიც....

ზეზვა. (ჩაიკითხავს)

კი მაგრამ, აქ ორი ცალის ფასია და და თანაც 50 მანეთი, მე ხომ ორივე არ გამიტეხავს, სად ოცდახუთი მანეთი და სად ასი ლარი.

არიანდრა. მართალი ბრძანდებით, სად ოცდახუთი მანეთის მყიდველობითი უნარი და სად ასი ლარის - ეს ხომ ფული კია, ჩეჩქია, ჩეჩქი, რაც შეეხება თვქნს პრეტენზიას, მე ხომ მხოლოდ ერთი გავტეხეო, ამას ჩემთვის მნიშვნელობა არა აქვს, ჩემთვის ერთი მეორეს გარეშე არაფერს ნიშნავს.

(მიუშვერს თითს კარადის თავზე შემოდგმულ მეორე ლარნაკს)

ზეზვა. სულ არაფერს?

არიანდრა. არაფერს, ვერ გაიგონეთ?

ზეზვა. (ლარნაკს ჩამოიღებს, მაღლა ასწევს და ხელს გაუშვებს).

ახლა გავსწორდეთ!

(ჯიბიდან საფულეს ამოიღებს)

ინებეთ თქვენი კიდევ ერთი ასი ლარი!

არიანდრა. ღმერთო, რა სასტიკი ხართ! ნეტავ ჩემს ცხონებულ ქმარს ხომ არ ენათესავებით, თუმცა რა მიკვირს, ყველა ქართველი ერთნაირი ბედოვლათები ხართ, არაფრის მოფრთხილება არ გიყვართ.

ზეზვა. ქართველები?

(გაუკვირდა)

არიანდრა. (გაცხარდა)

რო ამტვრევ, ვისას ამტვრევ... ისე გიყვართ მზამზარეული... იცი, თბილისი ვინ ააშენა?

ზეზვა. ვახტანგ გორგასალმა.

არიანდრა. თქვენი ქართულის მასწავლებლის რა ვთქვი - დაარსება და აშენება ვერ უნდა გაარჩიო? ტი ჩტო, ცავატანე, მარტო დაარსება კმარა?, ის იკითხე, აშენებით ვინ ააშენა.. რევოლუცია არ მომხდარიყო... ვარდების არა, უფრო ადრე, ცხრაას ცვიდმეტში რომ იყო, ვნახავდით თბილისის თავზე ვისი დროშაც იფრიალებდა... თქვენ რა, არაფერი გაგიგიათ, არა გსმენიათ, მართლა იმ ზეზვასავით, დმანისში რომ აღმოაჩინეს, დღეს ხომ არ გამოხვედით გამოქვაბულიდან...

(კარისაკენ მიდის, მაგრამ ისევ შემობრუნდება)

ის ზეზვაც, ძაან რომ ტრაბახობთ ქართველები, იცით სადაურია? ჩვენი აკადემიკოსები მალე დასკვნას დადებენ!... ანდა იმათი დასკვნა რად მინდა, პაპაჩემის მამის სურათი რომ ნახოთ, გამოსწორებული ზეზვაა...

ზეზვა. ბებია ალბათ მზიას ემგვანება.

(იცინის)

არიანდრა. იცინე, იცინე, ვნახოთ ვის ექნება სასაცილოს საქმე!... აბა კარგად დარჩით!

(გარბის)..

ზეზვა. ბედნიერ დასვენებას გისურვებთ ზეზვას შვილიშვილო!

(არიანდრა კარს გაიჯახუნებს)

ესეც ასე!

(ხელი ხელს გაჰკრა)

სად არის აქმდე მსახური, წესით უკვე უნდა გამოჩენილიყო?!

(დახედა საათს)

ამ ნაგავში ხომ არ ვიჯდები?!

(თითქმის ერთდროულად კარზე და ტელეფონზე რეკავენ, ჯერ ყურმილს ჩასძახებს, მერე კარისკენ გარბის, გააღებს და არც უყურებს ვინ შემოდის, ისევ ყურმილს წაავლებს ხელს)

გისმენთ! ჰო ბელა! ათ წუთში მოხვალ, შენ კი მოხვალ, მაგრამ მოსამსახურე? როგორი სიმპათიურიც არ უნდა იყოს, ხომ იცი, რომ მე მხოლოდ შენ გაღმერთებ... გელოდები ფისუ...

(დაინახა კარში ჩამდგარი გოგო, ჩემოდანი და ხელჩანთა რომ უკავია)

გელოდები....

მზია. ზეზვა აქანე ცხოვრობს?

ზეზვა. დიახ, რა გნებავთ?

მზია. დაქირავების ბიუროდან გამომაგზავნეს....

ზეზვა. მაგრამ, თქვენ რა უნდა გამიკეთოთ?

მზია. შევასრულებ, ნებისმიერ შავ სამუშაოს.

ზეზვა. (გარშემო შემოუვლის)

ასე სუსტი და პატარა?

მზია. ღმერთო, ყველგან ერთი და იგივეს ვუსმენ! რა მეშველება, ნუთუ სამსახურს ვერასოდეს ვიშოვი.

(ჩამოჯდება ჩემოდანზე და ტირის)

ზეზვა. დამშვიდდით... დაწყნარდით... შენი სახელი?

მზია. თუკი ჩემზე უარს ამბობთ, სახელი რაღაში გჭირდებათ?

ზეზვა. ჰო ესეც მართალია... მე პროფესიონალი მოსამსახურე მჭირდება, ვინც აქაურობას დამილაგებს, დარეცხავს, სუფრასთან მოემსახურება სტუმრებს....

მზია. სულ ეგ არის?!

ზეზვა. კიდევ, პასუხს გასცემს ტელეფონს, საქმიანი წინადადებებით მოსულს...

მზია. მერე, რა უნდა მაგ ყველაფერს....

ზეზვა. (საფეთქელთან საჩვენებელ თითს მიიკაკუნებს)

ჩანდა, გონება -----------------------

გააქვს სარეკომენდაციო ბარათი, სადმე გიმუშავიათ?

მზია. არა, არ მიმუშავია, მაგრამ დეიდასთან ყველაფერს მე ვაკეთებდი.

ზეზვა. (სიცილი აუტყდება)

დეიდასთან? იცი აქ რა ხალხის მომსახურეობა მოგიწევს? როგორი დახვეწილი მანერები დაგჭირდება? შენ კი აშკარად არ გეცოდინება, რომ....

მზია. რა....

ზეზვა. ღრმა პროვინციის სუნი მცემს...

მზია. რისი სუნი?

(ჯერ გარშემო იყურება და ჰაერს ცხვირით ყნოსავს, მერე ხელებზე და ტანსაცმელზე)

ზეზვა. აბა როგორ უნდა მიგიღო, პროვინციელის მნიშვნელობაც კი არ იცი...

მზია. მითხარი და მეცოდინება... უდედმამო ვარ, შემიბრალე, დედა თურქეთშია, მამა საბერძნეთში, მე კი ხვთის ანაბარად დამტიეს აქანე.

ზეზვა. გამაგიჟებს ეს გოგო, ხომ გითხარი პროფესინალი და ხელოვნებაში გაკვეული მოსამსახურე მჭირდება-მეთქი! რა ვქნა ახლა ქართულში მოგამზადო, თუ ჩემს საქმეებს მივხედო?! იმ დონის სტუმრებს, დამიტიე-აქანათი შევხვდეთ?!

მზია. რა ვქნა, მაგეთ გარემოში დევიბად-გევიზარდე..

ზეზვა. რას ქვია გარემო, თავლაში რომ დაბადებულიყავი ჭიხვინი უნდა დაგეწყო?

მზია. გთხოვთ.

ზეზვა. არ შემიძლია.

მზია. გამოსაცდელი ვადით..

ზეზვა. მეტი რაღა გამოგცადო?.. მზია. ვაიმე რა უბედური ვარ.

(ჩამოჯდება და ხელებს თავში ირტყამს)

ჩავიჭერი უნარებში.

(უცებ წამოხტება)

გამახსენდა, დეიდაჩემის სარეკომენდაციო წერილი მაქვს, ვინც აგიყვანს იმას გადაეციო... თუ არავინ მიმიღო დარჩება ეს წერილი წაუკითხავი!

(გახსნის ჩანთას და ამოიღებს კონვერტს)

ზეზვა. (საათს დახედავს)

ამას ვის გადავეკიდე! სადაცაა სტუმრები მოვლენ.... მაჩვენე ერთი, რას წერს მაგ დეიდაშენი.

(თვალი გადაავლო)

გასაგებია.

მზია. რა არის გასაგები?

ზეზვა. თუ არ მიიღებთ, ისეთია, მე მაგის უკან დამბრუნებელი აღარა ვარო.

მზია. ტყუილია.

ზეზვა. ა, ბატონო, კითხვა ხომ მაინც იცი?!

მზია. (წაიკითხავს და ნაკუწ-ნაკუწებად აქცევს)

უარი რომ არ მითხრათ, მასე იმიტომ წერს.

ზეზვა. ამას ვის გადავეკიდე! (შუბლში ხელს შემოირყამს).

კარგი, მიგიღებ, მხოლოდ ერთი პირობით - დღეიდან ყრუ მუნჯი ხარ!

მზია. რაფერ?!

ზეზვა. რაფერ და იმფერ!

(გამოაჯავრებს)

სტუმრებმა ასე უნდა იცოდნენ, თორემ ხომ ვიცი ხმა თუ ამოიღე, ყველას დამიფრთხობ.

მზია. მარტო მუნჯი ვიქნები, ყრუ მოსამსახურე ვის გაუგონია.

ზეზვა. მართალი ხარ, ხომ იცი.

მზია. მერე სტუმრებს კიდო წადით, წადითო და ენას ამოვიღებ.

ზეზვა. ყოჩაღ, პატარა განათლებაც გქონია!

(სანამ წერდა)

ვაიმე, მოვლენ და თავი მოგვეჭრება.... კერძები შეკვეთილია, სადაცაა მოიტანენ, მთავარია შენ ყოჩაღად წარსდგე.

მზია. აბა რას ვიზამ...

(ჩანთას და ჩემოდანს დივანზე მიყრის, გეგონოს, პერანგს წინსაფრად აიფარებს, წელთან ყველაფერს გაიხსნავს)

ზეზვა. წინსაფარი სამზარეულოში წაიღე, ეგ პერანგი თავის ადგილზე, სასადილო მაგიდა გააწყე!, ღმერთო, ამას ვის გადავეკიდე?! მანდ აბაზანაა, სად მიდიხარ?!...

(კედელზე ჩამოკიდებულ ნატურმორტს ჩამოხსნის და თავისი სურათებიდან ერთ-ერთს ჩამოჰკიდებს)

მზია. (შემოდის, ჭურჭლის ტილოთი დანა-ჩანგალს წმენდს)

რაღაცას აბრახუნებდით, მე ის უფრო მომწონდა!

ზეზვა. შენ არავინ გეკითხება... ერთიც ამის მაღლა უნდა დაიკიდოს, აგერ იმ ლურსმანზე.

(სკამზე დგება, მაგრამ ვერ წვდება)

მაღლა, იქ, გამომართვი ეს სურათი!  
(ფეხებზე ხელებს მოხვევს და მაღლა ასწევს)

აბა, ჩამოჰკიდე!...

მზია. რას შვრებით, თავი ამარტყმევინა მგონია.

ზეზვა. იმიტომ დამძიმდი რომ მომაკვდავი გეთვათ ჩქარა, თორემ ხელიდან გამეშვები.

(შემოდის თიკა)

თიკა. რა ხდება?

ზეზვა. სურათს ვკიდებთ.

თიკა. ასეთი დაკიდება პირველად ვნახე! ეს ვინ არის თაიგულივით რომ ჩაგიბღუჯავს?!

ზეზვა. არავინ!.

თიკა. როგორ თუ არავინ?!

ზეზვა. მოსამსახურე.

თიკა. დასვი, როდემდე უნდა გეჭიროს... ნახე, ესეც როგორ გაიტრუნა.

ზეზვა. მუნჯია!

(ვითომ საეჭვიანოდ არ ღირსო)

თიკა. მუნჯი არა ჯობია? თუ ემალვები, ხმას ვერ ამოიღებს... მოდელის ტან - ვარ. კი აქვს და ...

(ეჭვიანობს)

გადი, გოგო, სამზარეულოში, რას შემოგვაჩერდი, დაგვალაპარაკე თუ შეიძლება.

(მზია გადის)

ბიუროში ვერ აუხსენი, რომ წარმოსადეგი, სერიოზული დიასახლისი გჭირდებოდა და არ....

ზეზვა. როგორ გგონია არ ავუხსნიდი, მაგრამ მაინც ეს გამომიგზავნეს!

თიკა. (მოეხვევა)

რატომ არ მკოცნი? განა „ფისუნიას“ მადლობა არ უნდა უთხრა, ასეთი ბინა რომ გაშოვნინე?! ბინა კი არა, განძი, განძი... ნახე როგორ ცხოვრობა არიანდა ---------ასული?

ზეზვა. მერე, თუ იცი ეს განძი რამდენი დამიჯდა?!

თიკა. ნუ წუწუნებ, კარგი, ყველაფერი ძვირი ღირს!... ცოტაც და წუწკი, ქალების მოყვარის ყველაზე მდიდარ მემკვიდრეზე იქორწინებ, უფრო სწირედ იმის ----, იმდენი საკუთარი კანდიდატი ჰყავს, ----------------- შეირთავ იმის ტუტუც გოგოს და ინებივრებ ფულის ოკეანეში... მეტი რა გავაკეთო საყვარელო?!

(ისევ კოცნის)

(შემოდის მზია აქანდაზით და ცოცხით ხელში, მუნჯურად ანიშნებს ყველაფერი რიგზეაო და თვითონ ძირს დაყრილ ნამსხვრევებს გვის)

ზეზვა. ხომ იცი, რომ სიკეთე არ დაგეკარგება?!

თიკა. სიკეთის რა მოგახსენო და მეშინია შენ არ დემკარგო!

(წახრილ, უკანალგამობზეკილ მზიას წაარტყამს, მზია გაბრაზებული შემობრუნდება, მაგრამ გაახსენდება რომ მუნჯია და ჩუმდება, ცოცხით მტვერს ააბორიალებს)

ზეზვა. ჩემო გვრიტო, აბა რას ამბობ?!

(მზიაზე ანიშნებს)

ეგ რამ გაფიქრებინა?!

თიკა. ვნახოთ, ვნახოთ, საშიშროება, ყოველთვის იქიდან მოდის, საიდანაც არ ელოდები.

ზეზვა. შენ ყველაფერზე ეჭვიანობ და მაშ მე რაღა ვქნა, როცა ვიცი რომ შეთავსებით --------- ჯონის, იგევე „-----„ ოთარ კარლოვიჩის საყვარელიცა ხარ...

თიკა. (შეჰკივლებს)

არც გაიმეორო... მე მხოლოდ შენ გეკუთვნი.. ადრე იყო, რაღაც მსუბუქი ფლირტები, მაგრამ რაც შენ გამოჩნდი.... ცხვირს ნუ ჩამოუშვებ, სჯობია იმაზე ვიფიქროთ კარლოვიჩის ერთადერთი ქალიშვილის ქონებას რომ დაითრევ, მერე როგორ ვიცხოვროთ, ხომ იცი, როგორი პატარა ხელფასი მაქვს, შენ ნახატებში აღრიცხული თანხის იმედად კიდევ ჩემი მტერი იყოს.

ზეზვა. რა ვქნათ, გენიოსები სიკვდილის მერე მდიდრდებიან.

თიკა. გენიოსები კი....

ზეზვა. ისე ამორალური არ გგონია, შენი საყვარლის ქალიშვილზე რომ მაქორწინებ?!

თიკა. გინდა საბოლოოდ მაწყენინო?!

(კოცნის და პირში მიჩერებულ მზიას დაუტევს)

გაიტანე აქანდაზი და მიხედე საქმეს!

(კარზე ზარი, მზია გააღებს, საჭმელი მოიტანეს, მომტანს ქვითარს ჩამოართმევს და გუგულის მიურბენინებს, გუგული დახედავს და საფულედან ------------------------------)

სადაც არის შენი სტუმრები მოვლენ და აქ რომ დავხვდე ყველაფერს დავღუპავთ, სარფიანი ღლაპი ხელიდან გაგვეშვება, კარლოვიჩზე რომ ეფექტი მოვახდინოთ, სადილის დროს, პერიოდულად ვრეკავ, ისე მელაპარაკე ვიტომ დამკვეთი ვარ.

ზეზვა. მე არ ვიცი როგორ ელაპარაკებიან დამკვეთებს,

თიკა. ალღოიანი ბიჭი ხარ არ დაიბნევი, თან გადაკვრით გამაგებინე აქ რა ხდება?!

ზეზვა. კარგი, შევეცდები.

თიკა. (კოცნის)

ჩემო კატუნია!

(შემოდის მზია,)

ვგიჟდები ამასთან მარტო რომ გტოვებ, მაგრამ რა გაეწყობა, მალე დაგირეკავ.

(გადის)

ზეზვა. მზია!

(მზია ხმას არ იღებს, მხოლოდ თვალებით ანიშნებს რა გინდაო)

მზია, ხომ არ დამუნჯდი გოგო?!

(მზია თავს გააქნევს და პირზე თითით ანუიშნებს)

ჰო, სულ დამავიწყდა... შენი სიმუნჯე არ გამოგვადგება... თუ ტელეფონზე დარეკავენ, ტელეფონთან მე ხომ არ ვირბენ, შენ უნდა უპასუხო... ისე იცი ტელეფონზე ლაპარაკი?!...

მზია. მაგას რა ცოდნა უნდა?!

(ყურთან მარჯვენა ხელი მიაქვს) ალოუ... რომელი ხარ შემოგევლე.... ვის დოუძახო... ახლავე, შენს ხელს დავეწიწმატე.... რაფერ იქნება, დილიდან ფუნჯი ხელიდან არ გაუშვია...

ზეზვა. კაი, კაი, კაი, თქვენსკენ მესიჯი არ იციან?! იცოდე ისევ დაგამუნჯებ!..

(შეშინებული მზია ჩუმდება)

როგორ ვერ გაიგე იმ დონის სტუმრები გვეყოლება... დიახ! რა ბრძანეთ?... კეთილი და პატიოსანი... გახსოვდეთ, რომ ჩემი იმიჯი ვის ხელშია... არ ჭრის! დაივიწყეთ დროებით თქვენი მემწვანილე მეზობლები... აქ სხვა დონეა-მეთქი! აბა, დავიწყოთ, ვთქვათ ტელეფონი რეკავს, როგორ ვიქცევით?!

მზია. (განცვიფრებული ხმით)

ყურმილს ავიღებ.

ზეზვა. აიღე. წარმოიდგინე, რომ ნამდვილად რეკავს და გეკითხებიან: „ბატონი გუგული შინ ბრძანდება“? რას უპასუხებ?!

მზია. ვუპასუხებ - დიახ!

ზეზვა. ცდები!

მზია. მაშინ ვეტყვი, არა!

ზეზვა. არც ეგ პასუხი ივარგებს!

მზია. „ნურც გაფრინდები, ნურც მოფრინდები“

ზეზვა. გახსოვდეს ზოგიერთისთვის სახლში ვარ, ზოგიერთისთვის არა!

მზია. როგორ უნდა მივხვდე, ვის რა ვუპასუხო?!

ზეზვა. უნდა ჰკითხო: „ვინ კითხულობს“ თუ პასუხი კარგად ვერ გაიგე, სთხოვე სახელი გაიმეოროს, შემდეგ ეუბნები, ერთი წუთით გავიგებ „შინ ბრძანდება თუ არა“, აბა თავიდან დავიწყოთ!

(ვიტომ ტელეფონი რეკავს: ძინ, ძინ, ძინ...

მზია. (ყურმილს აიღებს)

ალო!

(ცხვირზე თითს მიიჭერს და შეცვლილი ხმით)

ბატონ ზეზვას სთხოვეთ...

უკაცრაცად , ვინ კითხულობს?

ზეზვა. ყოჩაღ... ბატონი დიდუბელი ჯონი.

მზია. ბატონი ვინ?

ზეზვა დიდუბელი ჯონი მეთქი! თქვენ რა ეს სახელი პირველად გესმით?!

მზია. არა, მეორედ, პირველად ხომ ამ ერთი წამის წინ მითხარით.

ზეზვა. (იცინის)

ნუ ცუღლუტობ!.

მზია. ერთი წუთით...

ზეზვა. ახლა მოდით და მომახსენეთ.

მზია. სად მოვიდე?

ზეზვა. სადაც ვიქნები.

მზია. ტუალეტშიც?

ზეზვა. ტუალეტისა და აბაზანის გარდა ყველგან - სამზარეულოში, საძინებელში, სასადილოში... სამოთხეში და ჯოჯოხეთში... გაიგე?! ეხლა მოდი და მომახსენე!

მზია. სად მოვიდე?

ზეზვა. ვთქვათ სასადილოში, ოღონდ ჯერ კარზე მოაკაკუნე!

მზია. კაკ კუკ! ბატონი დიდუბელი ჯონი რეკავს!

ზეზვა. აა, ბიზნესმენი ანზორი, წარსულში ბენზინგასამართი სადგურის ოპერატორი, მერე „კარბურატორშჩიკი“ და ახლა მანქანის ნაწილების ბაზრობის სოლიდური მეწილე? და განა მარტო ნაწილების.... ყველგან მეტასტაზასავით არის მოდებული...

(მზიას ყურადრებით ათვალიერებს)

მოითმინე ერთი წუთით, შიგნიდან როგორც არ უნდა დაიხვეწო, თუ ვიზუალურად არ მოახდინე ეფექტი....

(უჯრიდან მაკრატელს ამოიღებს)

მზია. (შეშინებული)

ვაიმე, დედა!

(პირზე ხელს მიიფარებს)

ენის დამოკლებას ხომ არ მიპირებთ?

ზეზვა. ენის არა, მაგრამ..

(ნაწნავებიდან ჯერ ერთ ნაწნავს მოაჭრის, შემდეგ მეორეს, მზია თავზე იტაცებს ხელს)

მზია. ეს რა მიყავით, ჩემი ნაწნავები... დეიდაჩემი რას მეტყვის?!

ზეზვა. დეიდათქვენის ხსენება აღარ გაბედო, იმ სარეკომენდაციო წერილის ავტორი, ახლობლადაც აღარ უნდა მოიხსენიოთ..

(უჯრიდან სავარცხელს ამოიღებს)

აჰა, დაივარცხნე...

(მზია ივარცხნის)

ასე, ---- თუ არ დაილაპარაკე ვაკელი გოგოსგან ვერ გამოგარჩევენ ... აბა ისე გაიარე კიდეც, ვითომ წელში უნდა გადატყდე... რამდენიმე ინგლისური სიტყვაც და...

(ეტყობა მოსწონს)

მზია. ვაიმე, ბატონო გუგული...

ზეზვა. რა მოხდა?!

მზია. ლაქა, ლაქა გაქვთ შარვალზე!

ზეზვა. აი, ესღა მაკლდა?! საგარეო ვითომ მეორეც მქონდეს, რა ვქნა ახლა?!

მზია. ეხლავე გაიხადე და ამოვწმენდ.. დროზე! სარეცხის ფხვნილს არ დატოვებდა ამ სახლის პატრონი?!

ზეზვა. ვინ, არიანდა ----------------?

(გაიკვირვებს)

მზია. მომეცით, მომეცით რაღაცას მოვახერხებ!

ზეზვა. დარწმუნებული ხარ, რომ შეძლებ?

მზია. მამიდას თეთრი სუფრიდან სულ მე არ ამომყავდა ლაქები?

ზეზვა. აბა, მაშ მიდი, იჩქარე.

(კარზე რეკავენ, მზია გამალებული გარბის)

ვაითუ მოვიდნენ, ვინ არის?

მზია. შამპანიური და ღვინო მოიტანეს....

ზეზვა. (ჩეკს დახედავს, საფულეს ამოიღებს, ფულს დათვლის)

რა ვქნათ, ფული რომ მაკლდება?!

მზია. მე რომ დაგეხმაროთ?

ზეზვა. გიშველა ღმერთმა, საღამომდე მასესხე ოთხმოცი ლარი.

მზია. (ხელჩანთას გახსნის)

აი, ხუთი... ათი... ოცი.... სულ ასოცდაათი ლარი მაქვს..

ზეზვა. რა სწრაფად ანგარიშობს.

მზია. ფულის თვლას და დაანგარიშებას რა უნდა....

ზეზვა. კარგი, კარგი, ღვინის მომტანი გაისტუმრე... ამ შარვალს მიხედე და ღვინო მაცივარში მოაყუჩე..

მზია. (ხელს აუღებს)

არის!.. ლაქა ამოვიღო და სასმელი მოვაყუჩო (გადის)

ზეზვა. (ტელეფონი რეკავს)

ალო, გისმენთ! ვინ ბრძანდებით... ვინ? ვინ?.. ოჰ, ძვირფასი შენა ხარ? რომ იცოდე როგორი კატასტროფა დამემართა... ჯობდა თავი გამეტეხა.. შარვალი დამილაქავდა, უბესთან...რატომ უბესთან.... ფუნჯი ან უბესთან იქნება... ან უკანალთან.... ან... რა სისულელეა!... სტუმრები ჯერ არ ჩანან, ჩემი ვარაუდით ალბათ წუთი წუთზე...

(ზარი კარზე)

აი, რეკავენ, თუ შემწვარი ქათმების ფირმის წარმომადგენელი არ არის, მაშინ ნამდვილად...

(შემოდის მზია)

მზია. ბატონო ზეზვა სტუმრები მოვიდნენ.

(მზიას სტუმრები შემოყავს, წინ მძიმე ნაბიჯებით მაღალი მსუქანი მძიმედ მქშინავი დიდუბელი ჯონი მოიუძღვით)

აბა, დროებით...

(ჩასჩურჩულებს და ყურმილს დასდებს)

მობრძანდით, მობრძანდით, ბედნიერი ვარ ჩემს ოჯახში თქვენი ხილვით, ბატონო ჯონი, ქალბატონო ტატიანა (ხელზე კოცნის)

მშვენიერო თიკი... თქვენს შესახებ ბევრი რამ მსმენია, მაგრამ ნანახმა ყოველგვარ მოლოდინს გადაა..... სუფრას მიხედე...

(თვალები დაუბრიალა მზიას)

მზია. ოჰ, ეხლა მუნჯი არ ვიყო?..

ზეზზვა. აღარ ხარ მეთქი ხომ გითხარი...

მზია. ოო, სულ დამავიწყდა!

(ყურთან პირს მიუტანს)

ეს სიმახინჯეა მშვენიერება?!

ზეზვა. გადი-მეთქი სამზარეულოში, თორემ იქით გახვალ..

(ანიშნებს სადარბაზოში გამავალ კარზე)

მზია. ჰო, კარგი, კარგი, თავში ქვა გიხლია (თავისთვის)

ზეზვა. ჰოდა, იმას ვამბობდი, თავი ისე იგრძენით როგორც საკუთარ ოჯახში... მგონი არც ეგ დღე უნდა იყოს შორს, როდესაც........

(ყველანი გაოცებულები რომ უყურებენ, თვითანაც დაიხედავს ტანზე, უშარვლოდ, მუხლებამდე ტრუსებში რომ დგას)

მაპატიეთ, ალბათ ჩემმა ჩაცმულობამ დაგაბნიათ! საქმე იმაშია, რომ შარვალი დამილაქავდა, ნახატზე მუშაობის დროს ნარინჯისფერი დამეღვარა, ვიდრე, მამაკაცი მოსამსახურე შინ არ გახლავთ, დედის დაკრძალვაზეა წასული და... გოგო სად არის შარვალი, ვეღარ მოაწესრიგე?! რა უშავს ვითომ პლიაჟზე ვართ, სადღაც, გაგრის სიახლოვეს... თუმცა იქ ვიღა მიგვიშვებს?! იქ გასაოცარი სილურჯის ცა იყო ხოლმე... ვხატავდი და ვხატავდი, ხელიდან მტაცებდნენ...

(ქალბატონი პეპელა ლორნეტს ამოიღებს და ზეზვას ყურადღებით ათვალიერებს)

მზია. (შარვალს შემოიტანს)

ინებეთ ბატონო, მგონი გაიწმინდა..

(განზე მიდგება)

მზია. ასეთია, ხან ცხიმი დაეღვრება, ხან საღებავი, იმდღეს მთელი მათლაფა სუპი...

ზეზვა. მზია!...

მზია. რამე ცუდი ვთქვი, შემოგევლეთ?

ზეზვა. რა გითხარი?

მზია. სუფრა მზად გახლავთ.

(ტელეფონის ხმა)

ალოო? ვინ კითხულობს?!.. ერთი წუთით, ვნახავ..

(გუგული თავს დაუკრავს, დაველაპარაკებიო)

ახლავე, შარვლის ღილებს იკრავს და, ახლავე... რომელ ღილებს?! (იცინის) რამდენი ღილი აქვს შარვალს არ იცით? გადამრევს ეს ქალი, ვიღაცაა?! ამბობს ბატონი ჟორა ვარო, თუმცა...

ზეზვა. (ისევ მიანიშნებს გასასვლელ კარზე და მზია ტუჩებზე ხელს მიიფარებს)

დიახ, დიახ, სამხატვრო ფონდიდან, კი, კი, მოგვიანებით აჯობებს, ახლა დაკავებული ვარ... კეთილი... კეთილი...

(ტელეფონს გათიშავს)

თქვენ ისევ ფეხზე დგეხართ, დაბრძანდით-მეთქი... თქვენ აგერ, სავარძელზე...

(ტატიანას სავარძელთან მიაცილებს).

რომ იცოდეთ, ამ სავარძელს რამდენი წლის ისტორია აქვს..

(ტატიანა დაჯდება და სავარძელი დაიშლება)

ღმერთო ჩემო, რა ხდება! საბჭოთა კავშირის დაშლა ისე არ გამკვირვებია, როგორც ამ სავარძლის.

(წამოდგომაში მოეხმარება)

აგერ ეს სკამი უფრო მაგარია! ამჯერად მაინც ნუ შეგეშინდებათ!

ტატიანა. სკამის არა, მაგრამ თქვენი...

ზეზვა. ნუ შეგეშინდებათ, დამიჯერეთ, ჩემზე საიმედო თქვენ არავინ არ გეყოლებათ.

ტატიანა. (ისევ ალმაცერად ათვალიერებს)

ვნახოთ... ვნახოთ...

ზეზვა. რას იტყვით, სასადილო ოთახში ხომ არ გავსულიყავით?!

ანზორი. სიამოვნებით...

(მუცელზე ხელს დაისვამს)

რაღა დაგიმალოთ და... -----------------

ზეზვა. მობრძანდით..

(გაუძღვება, კარს გამოაღებს, მერე განერვიანებულები უკან გამოვლენ).

ღმერთო ჩემო, ეს ტანსაცმლის კარადაა, სად არის სასადილო ოთახი?!... ეჰ, აქეთ შემობრძანდით, ამჯერად ნამდვილად არ შემეშლება!

ტატიანა. (დაეჭვებული)

საკუთარ ბინაში ოთახებს ვეღარ აგნებთ?!

ზეზვა. ხომ გესმით ჩემი მდგომარეობა, ქალბატონო, ბედნიერებამ თავბრუ დამახვია.

მზია. (ზეზვას)

ბატონო ზეზვა, ისევ ის ქალია, წეღან რომ დარეკა, ოღონდ გამაფრთხილა, არ უთხრა, რომ მე ვარო.

ზეზვა. (თვალებს გადაუტრიალებს)

ქალი არ იქნება... ალო.. აა, ბატონო თენგიზ, როგორ ბრძანდებით!

(ამათ ანიშნებს, აკი გითხარით ქალი კი არა კაციაო, მზიას კი სამზარეულოსაკენ ანიშნებს, გადიო)

რაო, რა გითხრათ? რა ვქნა, ეს გოგო სრულ ჭკუაზე ვერ არის, არ იცის როდის რა უნდა ქნას... უნდა მაპატიოთ, ძვირფასო თენგიზ, თქვენი სურათვისთვის ჯერჯერობით ვერ მოვიცალე... ხომ გესმით, მთავრობის დაკვეთაა! ------- პანო, კი, კი, ფარადების ---------------, გარედან კარგად უნდა გამოიყურებოდეს......... არა, არც ისე, ჯერჯერობით მოთელვა მიმდინარეობს, პორტრეტი ჯერ არ გამოკვეთილა, ალბათ მოგვიანებით.. საყვარელო... ბოდიში ბატონო თენგიზ!

(ყურმილს დადებს)

დამკვეთია, მის სასახლეში რამდენიმე კედელი უკვე მოვხატე, ეხლა ცოლის პორტრეტი უნდა ნატურალურ ზომებში... აბა, სადილი გველოდება, მობრძანდით!

(გადის , სუფრასთან ისმის დანა-ჩანგლის ჩხაკა-ჩხუკი, ჭიქების მიჭახუნების ხმა, ცოტა ხანში ზარის ხმა)

მზია. (შემორბის)

მეძახდით?

ზეზვა. ქათამი მოგვართვი.

მზია. რომელი ქათამი?

ზეზვა. რა, ქათამი არ მოუტანიათ?

მზია. მე არანაირი ქათამი არ მინახავს!

ზეზვა. (დაეჭვებული)

აბა, კბილები დაკრიჭე!

მზია. აჰა!

ზეზვა. (დაათვალიერებს)

ჩიჩია არა გაქვს, მაგრამ საბედნიეროდ კონოვარსკვლავის კბილები გაქვს... საკვირველია... პირადად შევუკვეთე შემწვარი კოდას ქათამი და....

მზია. სამაგიეროდ ტორტი გვაქვს

ზეზვა. სულ დამავიწყდა, შესანიშნავი ტორტია!

მზია. თანაც კრემით.

ტატიანა. ხამანწკი და ტორტი?

ზეზვა. რა უშავს ... მოიტანე, სწრაფად!

(მზიას)

სადილის გამართვა მზარეულობა მეორე მსახურის გარევა ძნელია... აი, თქვენ ის ქათამი რომ გენახათ, გახსენებაზეც კი ნერწვები მომდის.

(მზიას ტორტი შემოაქვს, მაგრამ ერთი ნაჭერი ჩამოჭრილი აქვს)

ეს რა არის?!

მზია. ტორტი.

ზეზვა. კი მაგრამ, ვინ გაჭრა?!

მზია. მე ბატონო... მოწამლული არ იყოს-მეთქი, წინასწარ გავსინჯე.

ზეზვა. ოჰ, შენი....

(თვალებს გადაუტრიალებს, სტუმრებს გაუღიმებს)

ხრდავთ როგორ მემსახურება, როგორ მიფრთხილდება? დანარჩენებიც ასეთები მყვანან.. რა ქნან, არ მომიფრთხილდებიან და... მიირთვით... მიირთვით...

(ლაურა ხელს გაიწვდის ასაღებად, მაგრამ ბებია ხელს ჩაარტყამს)

ტატიანა. გმადლობთ! ჩვენს ოჯახში კრემიან ნამცხვარს, მითუმეტეს ნაყიდ ტორტს არ გეახლებით!

(ანზორმა ისადილა და ლაბადა ჩამოუვარდა, სუფრასთან ჩათვლიმა)

ზეზვა. (მზია განზე გამოიყვანა)

რატომ დაასახიჩრე ტორტი?! ახლა ვეღარაფერი გიხსნის, აიკრიფე გუდა-ნაბადი და...

მზია. ეგრე ვიზამ, ოღონდ ჯერ ჩემი ნაწნავები დამიბრუნეთ.

ზეზვა. წაიღე კარადაშია...

მზია. ფულიც..

ზეზვა. რა ფული!

მზია. (ხმას აუწია)

ჩემი ფული!

ზეზვა. (სტუმრებს მიხედავს, ხომ არ გაიგონესო)

ჰო, ჰო, კარგი, ამ ერთსაც გაპატიებ...

(ხმამაღლა)

ნიძლავს დავდებ ყავის მოდუღება დაგავიწყდა!

მზია. წააგეთ, ბატონო, ყავა უკვე მზად გახლავთ..

ზეზვა. ძალიან კარგი, მოგვართვი.

მზია. (გახარებული შეკუნტრუშდება და ნაწნავებს გათამამებულივით დაიქნევს)

ახლავე, ბატონო!...

ზეზვა. თვალს გააყოლებს და სტუმრების გასაგონად ამბობს)

როგორ მინდა ცხოვრების თანამგზავრი ვიპოვო, თუ გამიმართლდა, ჩემს მეუღლეს ხელისგულზე ვატარებ, ცივ ნიავს არ მივაკარებ, -- ზაფხულში ხან სვანეთში მეყოლება, ხან ზღვაში ვაჭყუმპალავებ... მერე გვეყოლება შვილები, პირველ შვილს სიმამრის სახელ დავარქმევ...

ანზორი. (გამოიღვიძა)

იქნებ, პირველი გოგო იყოს?

ზეზვა. (ტატიანას გადახედავს)

მაშინ დიდი ბებოს...

ტატიანა. რადგან თქვენ თვითონ წამოიწყეთ... იქნებ დროა იმ საკითხზე ვისაუბროთ, რისთვისაც მოვედით...

ზეზვა. უკაცრავად, რას გულისხმობთ?!

ტატიანა. რას და...

(ეჩურჩულება ლაურაზე)

ზეზვა. აა. რასაკვირველია, თქვენს შვილიშვილზე ბრძანებთ!

ანზორი. შესანიშნავი ბინა გაქვთ, ამდენი ძვირფასი ნივთი...

ზეზვა. უკვე მოასწარით დათვალიერება?!

ანზორი. საქმიანი კაცისთვის თვალის ერთი შევლებაც კმარა.

(სასტუმრო ოთახში გადიან)

ტატიანა. ანზორი, მადროვე ლაპარაკი.

ანზორი. მოასწრებ დედაჩემო, მოასწრებ... ეს სულ თქვენი ნახატებიაა?

ზეზვა. დიახ, ჩემი მნამუშევრების მცირე ნაწილი... რაც ჯერჯერობით გაყიდვას გადაურჩა... საღებავის შეშრობას არ აცდიან... ხომ ნახეთ უკვე რამდენმა დარეკა...

ტატიანა. ანზორ, დაგავიწყდა რატომ მოვედით?!

ანზორი. ოჰ, თომაევნა, თომაევნა, ნეტავ ცხრა თვე მუცელში როგორ გამჩერე...

ტატიანა. მერე ვინ გითხრა რომ გაგაჩერე, შვიდთვიანი ხარ...

ზეზვა. ვაა, შვიდთვიანი და ამხელა?!

ანზორი. ჰოდა იმას ვამბობდი...

(დახედავს სურათს მოლბერტზე)

მე ძალიან მომწინს ეს სურათი...

ზეზვა. მართლა.. ეს ჩემი სტილია, ჩემი ფერწერის თავისებურებაა. შეგიძლიათ ნებისმიერი გვერდიდან დაჰკიდოთ...აი, მაგალითად, ასე ნიაგარას ჩანჩქერია...

(შემოაბრუნებს)

ასე - ეიფელის კოშკი, ასე კი ჩვენი სატეელევიზიო ანძა და ბოლოს....

ტატიანა. შვილო, ანზორ!

ანზორი. (ყურადრებას არ მიაქცევს)

განსაცვიფრებელია, ასეთი რამ ჩემს კომერციულ საქმიანობაშიც რომ ხდებოდეს... „პეჟო“ „მერსედსად“ რომ მოაჩვენო.... ბევრ სურათს ყიდით?

ზეზვა. ფასი რომ არ დავარდეს, ერთბაშად ბევრი ნახატი არ გამაქვს, შეკვეთების გარდა, ასე სამი-ოთხი ნახატი თვეში... დიდი ფუფუნებით არა, მაგრამ საკმაოდ ხელგაშლილად ვცხოვრობ.

ანზორი. ნახატებს როგორ ყიდით?

ზეზვა. გააჩნია... საშუალოდ ოთხი ათასად..

ანზორი. და ეს...

ტატიანა. (გულმოსული)

ანზორ, ბოლოს და ბოლოს დამაცდი თუ არა ლაპარაკს?!

ანზორი. კი, დედიკო, კი, ილაპარაკე...

(ზეზვას გადაულაპარაკებს)

ქალი კი არა, ნამდვილი კაჭკაჭია..

ტატიანა. მაშ, ასე, ბატონო ზეზვა...

ლაურა. ტატო, მშია...

ტატიანა. ახლა არ ისადილე?

ზეზვა. ტორტს ხომ არ მიირთმევთ?

ტატიანა. ხომ გითხარით კრემიან ტორტებს არ გეახლებით-მეთქი.

ზეზვა. საწყენია, თავიდან რომ მცოდნოდა, ტორტს არ შევუკვეთავდი, ხო, მართლა, მგონი სასადილო ოთახში შოკოლადის ფილა იყო, ხომ არ მოგიტანოთ?

ტატიანა. შოკოლადს მეც გეახლებით.

ზეზვა. შესანიშნავია, გამიგონია ბარამბოს შოკოლადი ყველაზე მწარე ენასაც კი ატკბობსო.

(გადის)

ტატიანა. უცნაური ახალგაზრდააა.

ანზორი. მე მომწონს...

ტატიანა. დასკვნების გამოტანა ნაადრევია, ვერ გაიგე მოახლემ რა თქვა, ამას წინათ ვიღაც ქალს კოცნიდაო..

ანზორი. ძალიანაც კარგი..

(იცინის)

ცვედანი სიძე რათ მინდა... აბა ისეთი მინდა, ამ ჩემს ცუგრუმელასთან საკუთრებაზე მოუვიდეს ჩხუბი?

ტატიანა. კარგი, კარგი, ნუ სულელობ... მე ეს გამუდმებული ზარები მაეჭვებს, ერთი რამ ცხადია, ის ვიღაც ან ქალია ან კაცი.

ანზორი. გამოცანა გეკუთვნის.

ტატიანა. უფრო სწორედ ერთი და იგივე პიროვნებაა!

(ტელეფონი რეკავს)

ახლავე ყველაფერს გავარკვევ!

(ყურმილს აიღებს)

არა, ქალბატონო, მე თქვენი „კატუნია“ არა ვარ... გეკადრებათ... არც მოსამსახურე..

ზეზვა. ესეც უგემრიელესი რძიანი შოკოლადი!

ტატიანა. ტელეფონთან გთხოვენ...

(ხაზგასმული ირონიით)

------ დამკვეთია ალბათ...

ზეზვა. დიახ, დიახ...

(ტატიანას)

გამოიცანით... მოგესალმებით, ბატონო მინისტრო, როგორ მიდის საქმეები პენიტენციალურ სისტემაში? ეჭვი არ მეპარება... ისეთი პანოთი უნდა მოვხატო ციხის საახალწლო შესასვლელი კედელი, გარეთ დარჩენილი მოქალაქეებიც იხვეწებოდნენ დაგვაპატიმრეთო... ნახვამდის, ნახვამდის...

(ყურმილი დადო)

ტატიანა. ბევრი თანამდებობის ქალი გეჩურჩულებათ „ჩემო კატუნიაო“? ამ გაუგებრობას ვერ ავიტან!... ადექი ანზორ!.. შენც ლაურა!... მივდივართ!...

ზეზვა. ქალბატონო ტატიანა. მგონი ცდებით...

ტატიანა. როგორ, მე ვცდები?!

ანზორი. დედა, გეყოფა, ბოლოს და ბოლოს მე ვარ აქ უფროსი.

ტატიანა. თუ ეს კაცი ჩემს გოგონაზე დაქორწინებას აპირებს, ყველანაირი კავშირი ახლავე უნდა გაწყვიტოს...

(ზეზვას)

აბა, ყმაწვილო, რა გადაწყვიტეთ?!

ზეზვა. მე, ქალბატონო, უკვე თქვენს შვილიშვილზე ამომდის მზე და მთვარე... ეს ყველაფერი...

(ხელებს გაშლის)

და პლიუს ჩემი გული, მხოლოდ იმ პატარა ცუგრუმელას ეკუთვნის!

(ლაურა ადგილზე ცქმუტავს და კისკისებს, რეკავს ტელეფონი)

ტატიანა. ალბათ ისევ ის ქალია! ეხლავე სეირს ვუჩვენებ! ალო... ალო... ვის? ლონდა შონია? განა თქვენც და მეც შესანიშნავად არ ვიცით, რომ აქ არავითარი ლონდა შონია არცხოვრობს? უნდა გაცნობოთ, გული გაგიხაროთ, რომ ვისთანაც თქვენ რეკავთ, ბატონი ზეზვა, ჩემს შვილიშვილს ირთავს ცოლად... რაო, რას როშავ? ანზორ!

(დააგდო ყურმილი)

იცი ამ ნაძირალამ რა მიწოდა, გიჟი ხარო!..

(ლაურას)

წამოდი, ჩემო პატარავ! აქ ერთი წამიც ვერ გავჩერდებით! ანზორ! დაბლა, მანქანაში დაგელოდებით!

(გადის ლაურასთან ერთად)

ანზორი. ბატონო ზეზვა, უნდა გვაპატიოთ... ყველაფერს მოვაგვარებ, ოღონდ ერთ თხოვნა მაქვს - უნდა შიშველი ქალის სურათი დამიხატოთ.. ო, ისეთი, რა, კაი ფერხორციანი ქალი... ნებისმიერ პოზაში, გნებავთ მწოლიარე, გნებავთ ყირამალა, ოღონდ წაღმა-უკუღმა შებრუნება რომ არ დასჭირდეს...

(იღლიასთან შეთქმულივით წასჩქმეტს)

უნდა ოფისში, ჩემს მოსასვენებელ ოთახში დავკიდო... თანახმა ხარ, აი, ჩემი ხელი! ოღონდ, როგორც სასიმამროს, ალბათ შეღავათიან ფასში გამიკეთებთ... მგონი...სამი ათასი საკმარისი იქნება.არა, განა თანხა კი არ მიჭირს, რომ დამიკლებთ, გულს ესიამოვნება... ოღონდ რაც შეიძლება სწრაფად... დედაჩემზე ნუ ინერვიულებთ, ხომ იცით, ასაკში ცოტა აურია..

(ხელით საფეთქევზე ანიშნებს, ცოტა გიჟიაო)

აბა, კარგად, სიძე, შე ძველო!

(მხარზე ხელს დაჰკრავს და გადის)

ზეზვა. (დივანს დაასკდება)

ღმერთო ჩემო ეს რა მძიმე დღეა! ნამდვილი კოშმარი.

მზია. (შემოდის ჩემოდნით)

თუ ჩემს გამო გრძნობთ თავს ასე უბედურათ, მე წავალ...

ზეზვა. შენს გამოც ბევრი გადავიტანე...

მზია. ჰოდა, თვალით აღარ დაგენახვებით..

ზეზვა. კარგს იზამ..

მზია. აღარც ნაწნავი მინდა, აღარც ჩემი ფული... პარლამენტთან მათხოვრად დავჯდები, გაჭირვებულს დამეხმარეთ-მეთქი.

ზეზვა. დაჯექი, დაჯექი, ემანდ ვინმეს გული არ შეუტოკო.

მზია. სხვების გულის შეტოკება რაში მჭირდება, როდესაც თქვენ....

(კარზე ზარია, მზია გასაღებად მიდის)

ზეზვა. ჯუნგლები! ერთადერთი უსაფრთხო ადგილი ჯუნგლებია, სადაც შეიძლება კაცი მშვიდად იყოს, ანდა გამოქვაბული, სადღაც შორს, ისტორიის სიღრმეში...

მზია. (შემოაქვს ცელოფანგადაფარებული ლანგარი)

შემწვარი ქათამი მოიტანეს!

ზეზვა. ძალიან დროულია! შეუძლიათ უკან წაიღონ!

მზია. (თვალებს მინაბავს)

ისეთი სასიამოვნო სურნელი აქვს... არ გშია?!

ზეზვა. ძალიან!

მზია. მაშინ იქნებ დავიტოვოთ...

ზეზვა. მართალი ხარ! ამდენი რამ გადავიტანეთ და ერთი ქათამი არ გვეკუთნის?

(ბარკალს აახლეჩს და დააგემოვნებს)

შენ კოდას ქათამი დაუძახე და კარგი კია..... უთხარით, ფულს ხვალ მოგართმევთ-თქო.

(მზია კარისაკენ წავა)

ამ ქათამს მგონი შამპანიურიც მოუხდება....

(სამზარეულოსაკენ მიდის)

მეორე მოქმედება